同韓給事觀畢給事畫松石
作者：皇甫冉
朝代：唐

paragraphs: 海嶠微茫那得到，楚關迢遞心空憶。
夕郎善畫巖間松，遠意幽姿此何極。
千條萬葉紛異狀，虎伏螭盤爭勁力。
扶疎半映晚天青，凝澹全和曙雲黑。
煙籠月照安可道，雨濕風吹未曾息。
能將積雪辨晴光，每與連峰作寒色。
龍樓不競繁花吐，騎省偏宜遙夜直。
羅浮道士訪移來，少室山僧舊應識。
掖垣深沈晝無事，終日亭亭在人側。
古槐衰柳寧足論，還對罘罳列行植。